KOM ons eet weer ons rape eerste, soos die legendariese koerantredakteur Piet Cillié destyds geantwoord het op 'n vraag oor wat die beste raad was wat sy ma hom as kind gegee het. Ons rape vandeesweek is die stand van Springbokrugby na die soveelste nederlaag, hierdie keer teen Engeland.
Eintlik is daar nie veel te sê nie. Behalwe as ons ons eie derms wil uitryg soos 'n bobbejaan wanneer hy gekwes is. Hierdie rubriek is gans te klein om te probeer skryf oor die redes wat hier in die Watergat bespreek is vir die stand van ons rugby. Van 'n vrot bestuur en afrigters tot verkeerde keuses en politiek. Ons laat dit dus net daar.
Die ligpunt is die onlangse fantastiese vertonings van die Protea-krieketspan. Skielik is daar diepte, en tensy die Aussies ver benede standaard is, is daar hoop vir die toekoms. Selfs sonder Dale Steyn, wat lyk my nou verby sy beste is, en AB de Villiers, het die span fantastiese vertonings gelewer.
Hierdie rubriek is geskryf voor die tweede toets beslis was, maar tot hiertoe het alles goed gelyk. Vir my is die verblydendste aspek dat Bavuma, Rabada en Phangiso bewys het hulle hoort in die span suiwer op meriete. Dis hoe dit behoort te wees.
Verder het ons ons begin voorberei vir die Kersseisoen met die aankoop van voorraad terwyl die pryse nog realisties is.
Gepraat van die Kersseisoen. 'n Vloekdrang het verlede week by my opgekom toe ek in 'n groot supermark in die Southcoast Mall was, op 10 November­. Behalwe dat alles in die Coca-Cola-rooi van kommersiële-Kerfees getooi was, het die een reeds holrug-geryde "Kersliedjie" na die ander oor die luidsprekers geklink.
Kyk, ek kan Mary's Boy Child, of Little Drummer Boy nog 'n week voor Kersfees hanteer, maar op 10 November? No way. Is die winkelbase dan van lotjie getik? Later vra ek die kassiere en haar maat wat hulle van die musiek dink.
"Meneer, ons voel somtyds of wil weghardloop," kom die antwoord en die oë rol, "dit het reeds op 1 November begin, ons hoor dieselfde liedjies oor en oor, dieselfde as verlede jaar en vorige jare, en Kersfees is nog ses weke vorentoe. Eish."
Moet ons Christene nie die een of ander tyd sterk standpunt inneem oor die kommersialisering van Kersfees nie? Ek wonder wat die Moslems sou gedoen het indien hulle heilige dae so uitgebuit sou word vir geldelike gewin.
Ewenwel, Tant Hentie Els en haar suster van Bergville, albei weduwees, maar nog met 'n vonkel in hul oë, het ons laat glimlag met 'n stouterige storie: 'n Ou omie is op pad hospitaalteater toe. 'n Jong, blonde verpleegster kom ingetrippel.
"Goeie môre, oom. Af met die broekie vir my."
"Ek wil jou skeer, oupa, want ons gaan jou mos besny vandag," antwoord sy geduldig.
"Kyk oupa, ek het nie tyd vir nonsies nie, hier staan dit in jou verslag - verwydering van die horingvlies."